সিলেটে বিএসএফ-এর গুলিতে পাথর শ্রমিক নিহত, গুলিবিদ্ধ ১  সিলেট অফিস: আকস্মিক বৃষ্টির মতো গুলি আসতে থাকে সীমান্তের ওপার থেকে। কোন কারণ ছাড়াই আমাদের ওপর গুলি ছোড়া হয়। গুলিতে ঝাঁঝরা হয়ে গেছে আমাদের শরীর। এ কথা কেঁদে কেঁদে বলছিলেন গুলিবিদ্ধ এলাইছ মিয়া। এলাইছ মিয়া গুলিবিদ্ধ হলেও ভাগ্যক্রমে বেঁচে যান। তবে বিএসএফর গুলিতে নিহত হয়েছেন হতভাগা কৃষক আশরাফুল ইসলাম। শুক্রবার রাত ১০টায় সিলেটের কোম্পানীগঞ্জ উপজেলার ভোলাগঞ্জ পাথর কোয়ারিতে এ ঘটনা ঘটে। পাথর শ্রমিকরা জানান, রাতে  কয়েক যুবক কাজ করছিল ভোলাগঞ্জের পাথর কোয়ারিতে। এ সময় ভারত সীমান্তের পাহাড়ি এলাকা থেকে তাদের লক্ষ্য করে কয়েক রাউন্ড গুলি ছুড়ে বিএসএফ। গুলি খেয়ে মাঠিতে লুটিয়ে পড়েন সবাই। পরে স্থানীয় লোকজন গুলিবিদ্ধ আহত পাথর শ্রমিক আশরাফুল ইসলাম ও এলাইছ মিয়াকে সিলেট ওসমানী মেডিকেল কলেজ হাসপাতালে ভর্তি করেন। রাত ১২টার দিকে আশরাফুল ইসলাম চিকিৎসাধীন অবস্থায় মারা যান। আহত এলাইছ মিয়ার শরীরে অস্ত্রোপচার করা হয়েছে। এ ঘটনায় কোয়ারি এলাকায় উত্তেজনা বিরাজ করছে।    মধুপুরে গৃহবধূকে গণধর্ষণ: গ্রেপ্তার ১  মধুপুর (টাঙ্গাইল) প্রতিনিধি: টাঙ্গাইলের মধুপুরে কবিরাজি চিকিৎসা নিতে আসা এক গৃহবধূকে রাতভর পালাক্রমে ধর্ষণ করা হয়েছে। উপজেলার মোটেরবাজার গ্রামে এ ঘটনা ঘটে। ঘটনার সঙ্গে জড়িত থাকার অভিযোগে পুলিশ মোখলেছ মিয়া (৩৫) নামের এক যুবককে আটক করেছে। ওই গৃহবধূকে ডাক্তারি পরীক্ষার জন্য টাঙ্গাইল জেনারেল হাসপাতালে পাঠানো হয়েছে। কিছুদিন ধরে ওই গৃহবধূ বেগম জটিল রোগে ভুগছিলেন। এক প্রতিবেশীর পরামর্শে সে গত বুধবার মধুপুর উপজেলার মোটেরবাজারে আসেন কবিরাজি চিকিৎসা নিতে। সন্ধ্যা ঘনিয়ে আসায় মোটেরবাজার  দক্ষিণপাড়া গ্রামের হযরত আলীর ছেলে মোখলেছ মিয়া (৩৫) তাকে তার বাড়িতে আশ্রয় দেয়। কিন্তু রাতে মোখলেছ তাকে ধর্ষণের চেষ্টা করলে তার চিৎকারে মোখলেছের স্ত্রী জেগে উঠে। মোখলেছ চাতুরতার আশ্রয় নেয়। সে চুরি করে পালাচ্ছে বলে অভিযোগ দিয়ে চুলে ধরে তাকে বাড়ির বাইরে নিয়ে যায়। মোখলেছ তার কয়েকজন সহযোগীকে মোবাইলে ডেকে এনে বাড়ির অদূরে আনারস বাগানে রাতভর পালাক্রমে ধর্ষণ করে। পরে রক্তাক্ত অবস্থায় এলাকাবাসী ওই গৃহবধূকে উদ্ধার করে মধুপুর উপজেলা স্বাস্থ্য কমপ্লেক্সে পাঠায়। এ ব্যাপারে ধর্ষিতা বাদী হয়ে মধুপুর থানায় মোটেরবাজার দক্ষিণপাড়া  গ্রামের হযরত আলীর ছেলে মোখলেছ মিয়া (৩৫) একই গ্রামের ছবর আলীর ছেলে আরশেদ আলী (৩০), নিজাম উদ্দিন (৩৪) ও আউশনারা গ্রামের আনোয়ার হোসেনকে আসামি করে মধুপুর থানায় মামলা দায়ের করেন। পুলিশ একজনকে আটক করেছে।    উদাসীনতা বাড়াচ্ছে ভাঙন আর ভোগান্তি  স্টাফ রিপোর্টার, ব্রাহ্মণবাড়িয়া থেকে: ভাঙন মাত্র কয়েক ফুট। কিন্তু ভোগান্তি অনেক। ব্রাহ্মণবাড়িয়া বিদ্যুৎ উন্নয়ন বোর্ড বিতরণ বিভাগের অফিস ও আবাসিক এলাকার ভেতরের পুকুরের উত্তর পাড়ের রাস্তার কয়েক ফুট কয়েকমাস আগে ভেঙে পুকুরে  বিলীন হয়। কিন্তু তা আর মেরামতের উদ্যোগ নেয়া হয়নি। দিন দিন বাড়ছে ভাঙন আর ভোগান্তি। কিন্তু সামান্য এ অংশ মেরামতে একেবারেই উদাসীন বিদ্যুৎ কর্তৃপক্ষ। অথচ এ পথ দিয়ে প্রতিদিন সংশ্লিষ্ট অফিস ও এর আবাসিক এলাকার লোকজন, তাদের গাড়ি এবং এই এলাকার ভেতর প্রতিষ্ঠিত প্রাইভেট বিদ্যুৎকেন্দ্রের লোকবল ও গাড়ি চলাচল করছে। বাইরের অনেক লোকজন এবং গাড়িও চলাচল করে। সকাল এবং বিকালে পুকুরের চার পাড়ে ভ্রমণ করেন অনেক নারী-পুরুষ। কিন্তু ভাঙা অংশের জন্য মানুষ এবং যানবাহন চলাচল করতে হচ্ছে কোয়ার্টারের সামনের মাঠ দিয়ে। এতে মাঠের রূপ হয়েছে  বোরো জমির মতো। প্রাইভেট বিদ্যুৎকেন্দ্র কর্তৃপক্ষ তো নয়ই, পিডিবি কর্তৃপক্ষেরও এ নিয়ে কোন মাথাব্যথা নেই। এ ব্যাপারে ব্রাহ্মণবাড়িয়া বিদ্যুৎ উন্নয়ন বোর্ড বিতরণ বিভাগের একজন প্রকৌশলী বলেন- নানা সমস্যার কারণে এটি করা হচ্ছে না। পুকুরের পাড়ে প্রতিরোধ দেয়াল নির্মাণ করতে হবে ভাঙন ঠেকাতে। এজন্য ৫০ হাজার টাকা দরকার। সেটারই সংস্থান করা যাচ্ছে না।    রাবির উর্দু বিভাগে ৯ মাসেও ফলাফল দেয়নি, শিক্ষার্থীদের ক্ষোভ  রাবি প্রতিনিধি: রাজশাহী বিশ্ববিদ্যালয়ে ভাষা বিভাগের  অধীনে উর্দু বিভাগের তৃতীয় বর্ষের পরীক্ষা অনুষ্ঠিত হওয়ার নয় মাস অতিবাহিত হলেও ফলাফল প্রকাশিত হয়নি। এ ঘটনায় কমপক্ষে এক বছরের সেশনজটে পড়েছে ১৫ শিক্ষার্থী। ফলাফল না পাওয়ায় ক্ষোভ আর হতাশায় ভেঙ্গে পড়া ওই শিক্ষার্থীরা ঠিকমত ক্লাসও করতে পারছে না। বিভাগের সভাপতি ও বিক্ষুব্ধ শিক্ষার্থীদের অভিযোগ- পরীক্ষা কমিটি সভাপতি ড. হোছাইন আহমদ কামালীর গাফিলতির কারণে পরীক্ষার খাতা মূল্যায়ন করতে বিলম্ব হচ্ছে। নয় মাস অতিবাহিত হলেও পরীক্ষা কমিটি নম্বরপত্র জমা না দেয়ায় ফলাফল প্রকাশ করতে পারছে না কর্তৃপক্ষ। বিশ্ববিদ্যালয়ের  নিয়মানুযায়ী পরীক্ষা শুরু হওয়ার দিন থেকে তিন মাসের মধ্যে ফলাফল প্রকাশ করতে হয়। কিন্তু ৯ মাস অতিবাহিত হলেও ১৫ শিক্ষার্থীর খাতা মূল্যায়ন করা এখনও শেষ হয়নি। এ কারণে তৃতীয় বর্ষের ওই ১৫ শিক্ষার্থীর ফলাফল দিতে পারেনি উর্দু বিভাগ। পরীক্ষার খাতা মূল্যায়ন করতে বিলম্ব করায় ফলাফল প্রকাশ করা সম্ভব হচ্ছে না বলে অভিযোগ করেছেন বিভাগের সভাপতি ড. কামাল উদ্দিন। বিভাগের ভুক্তভোগী ওই শিক্ষার্থীরা ক্ষোভ প্রকাশ করে বলেন, একই সেশনে অধ্যয়নরত ইতিহাস বিভাগের শিক্ষার্থীরা এখন মাস্টার্সের ক্লাস করছে অথচ আমরা তৃতীয় বর্ষের ফলাফলই পাইনি। একপর্যায়ে  শিক্ষার্থীরা লিখিতভাবে এ ব্যাপারে বিভাগ বরাবর অভিযোগ করলে উল্টো পরীক্ষা কমিটি প্রধান ওই শিক্ষার্থীদের ডেকে আরও ২ বছর বিলম্ব করলেও কেউ তার কিছুই করতে পারবে না বলে তিনি দম্ভোক্তি করেন। এ ব্যাপারে পরীক্ষা কমিটি প্রধান ড. হোছাইন আহমদ কামালী বলেন, কিছু খাতা মূল্যায়নের জন্য ঢাকা বিশ্ববিদ্যালয়ে পাঠানো হয়েছে। কিন্তু তারা এখন পর্যন্ত খাতাগুলো ফেরত পাঠায়নি। যার কারণে ফলাফল প্রকাশে বিলম্ব হচ্ছে। সমস্যা নিরসনে বিশ্ববিদ্যালয় রেজিস্ট্রারকে জানানো হয়েছে বলে তিনি জানান।    দাকোপে ৩০টি গ্রাম পানির নিচে ভেসে গেছে পাঁচ শতাধিক চিংড়ি ঘের  স্টাফ রিপোর্টার, খুলনা থেকে: বঙ্গোপসাগরে নিম্নচাপের পর গত ১৫ দিনের টানা ভারী বৃষ্টিপাতের কারণে দাকোপ উপজেলার বিভিন্ন ইউনিয়নের ৩০টি গ্রাম প্লাবিত হয়েছে। পাঁচ শতাধিক চিংড়ি ঘের ভেসে গেছে। পানিবন্দি হয়ে পড়েছে সহস্রাধিক পরিবারের লোকজন। গ্রামগুলোতে দেখা দিয়েছে গবাদি পশুর খাদ্য সংকট। পাউবোর স্লুইস গেটগুলো অকেজো থাকায় পানি নিষ্কাশন ব্যবস্থার মুখ থুবড়ে পড়ায় এ দুর্ভোগ চরমে।  দাকোপ প্রতিনিধি জানান, গত ১৫ দিনের ভারী বৃষ্টিপাতের কারণে দাকোপের  ৯টি ইউনিয়নে প্রায় অর্ধশতাধিক গ্রাম পানিতে তলিয়ে যাওয়ায় জনজীবনে দেখা দিয়েছে নতুন মাত্রার দুর্যোগ। উপজেলার পানখালী ইউনিয়নের মৌখালী, হোগলাবুনিয়া, কাটাবুনিয়া, খোনা, খাটাইল, তিলডাঙ্গা ইউনিয়নের গড়খালী, নিশানখালী, মশামারী, মোজামনগর, কামিনিবাসিয়া, সুতারখালী ইউনিয়নের কালাবগী, দক্ষিণ কালাবগী, নলিয়ান, গুনারী, দক্ষিণ গুনারী, কাটাবুনে, গোলবুনিয়া, কামারখোলা ইউনিয়নের জয়নগর, পারজয়নগর, ভিটেভাঙ্গা, ফকিরডাঙ্গা, শিবনগর, জালিয়াখালী, রেখামারী, রাজনগর, শ্রীনগর, কাশ্মীর কোনা, বানিশান্তা ইউনিয়নের খেজুরিয়া, আমতলা, পূর্ব খেজুরিয়া,  বুড়িরডাবর গ্রাম বৃষ্টির পানিতে তলিয়ে গেছে। ওই সব গ্রামের ৫৫০টি মৎস্য চিংড়ি ঘেরের মাছ ভেসে গেছে এবং ৩২৫টি পুুকুরের মাছ ভেসে যাওয়ায় কমপক্ষে ৭ কোটি টাকার মৎস্য সম্পদের ক্ষতি সাধন হয়েছে। পানি উন্নয়ন বোর্ডের স্লুইচগেটগুলোর মধ্যে অধিকাংশ গেট অকেজো এবং সেগুলোর সামনে লবণ পানি বন্ধের বাঁধ নির্মাণ করায় পানি নিষ্কাশন ব্যবস্থা মুখ থুবড়ে পড়েছে।    কুষ্টিয়ায় অস্ত্র ও গুলি উদ্ধার  কুষ্টিয়া প্রতিনিধি: কুষ্টিয়ায় পুলিশের অভিযানে আগ্নেয়াস্ত্র ও গুলি উদ্ধার হয়েছে।  শুক্রবার রাত পৌনে ২টার দিকে জেলা গোয়েন্দা (ডিবি) পুলিশের একটি টিম সদর উপজেলার আলামপুর এলাকা থেকে মাটিতে পুঁতে রাখা অবস্থায় একটি দেশী বন্দুক ও ৩ রাউন্ড গুলি উদ্ধার করে। গোপন সংবাদের ভিত্তিতে উপজেলার আলামপুর পুকুরপাড়া এলাকার জনৈক শফি মাস্টারের বাড়ির পেছনের একটি কলাবাগান থেকে মাটিতে পুঁতে রাখা অবস্থায় ওই অস্ত্র ও গুলি উদ্ধার করা হয়। এলাকাবাসী জানিয়েছেন, শফি মাস্টার নিষিদ্ধ ঘোষিত চরমপন্থি সংগঠন গণমুক্তিফৌজের শীর্ষ নেতা ভারতে গ্রেপ্তার হওয়া মুকুলের সেকেন্ড-ইন-কমান্ড। তাছাড়া তিনি পুলিশের তালিকাভুক্ত সন্ত্রাসীও। তিনি  দীর্ঘদিন পলাতক থাকলেও সমপ্রতি এলাকায় এসেছেন।    মেঘনার ভাঙনে বিলীন হয়ে যাচ্ছে ৩ জেলার বিস্তীর্ণ এলাকা  নবীনগর (ব্রাহ্মণবাড়িয়া) প্রতিনিধি: মেঘনার ভাঙনে বিলীন হচ্ছে ব্রাহ্মণবাড়িয়াসহ তিন জেলার বিস্তীর্ণ এলাকা। গত পাঁচ বছর মেঘনার গর্ভে মিলিয়ে গেছে প্রায় ১৫ কিমি. এলাকা। মেঘনায় সর্বস্ব হারিয়ে খোলা আকাশের নিচে মানবেতর জীবনযাপন করছে অসংখ্য পরিবার। ব্রাহ্মণবাড়িয়ার নবীনগর উপজেলায় ভাঙনের শিকার হচ্ছে বাইশমৌজা, নজরদৌলত, কেদারখোলা, নয়াহাটি, চিত্রি, মানিকনগর,  চরলাপাং, নাছিরাবাদ, বড়িকান্দি, সোনাপাড়া ও সলিমগঞ্জ ইউনিয়নের কয়েকটি গ্রামসহ হাজার হাজার ফসলি জমি। বাঞ্ছারামপুর উপজেলার উজানচর, পশ্চিম দড়িয়াদৌলত, তেজখালি ইউনিয়নের আটটি গ্রামের অস্তিত্ব হুমকির সম্মুখীন। নবীনগর সংলগ্ন নরসিংদীর রায়পুরা উপজেলায় মেঘনার ছোবলে বিলীন হচ্ছে সওদাগর কান্দি, চরমধুয়া, মির্জাচর, নিলক্ষি ইউনিয়নের দশটি গ্রাম। গত কয়েক বছরে অন্তত সাত হাজার অধিবাসীর ঘরবাড়ি বিলীন হয়ে গেছে নদী ভাঙনে। ভাঙনের শিকার করিমপুর, নাজিরপুর, চরজলদী ও আলোকপুর ইউনিয়নের পনেরোটি গ্রামের হাজার হাজার পরিবারের ভিটেমাটি হারিয়ে  গেছে। এ এলাকায় মেঘনার ভাঙন যে রূপ ধারণ করেছে তাতে বর্তমানে মানিকনগর ও চরলাপাং বাজার দুটির অবস্থা একেবারে নাজুক। আগামী দু-এক বছরের মধ্যে ওই দুটি বাজারসহ নবীনগর উপজেলার আরও ৮/১০টি গ্রাম বিলীন হয়ে যাওয়ার আশঙ্কা রয়েছে। এদিকে নদী ভাঙনের শিকার পরিবারগুলো অনেক কষ্টে দিন যাপন করছে। মেঘনার ভাঙন রোধের জন্য জরুরি পদক্ষেপ গ্রহণ ও নদী নিকটস্থ পরিবারগুলোর পুনর্বাসনের জন্য আবেদন জানানো হচ্ছে। কিন্তু অদ্যাবধি তার কোন ব্যবস্থা হচ্ছে না। সাবেক সংসদ সদস্য মরহুম এডভোকেট আবদুল লতিফের আমলে নাছিরাবাদ-মানিকনগরে নদী ভাঙন রোধের কিছু  কাজ করা হয়েছে। যা বর্তমানে আগের অবস্থার চেয়ে করুণ রূপ ধারণ করেছে। এ ব্যাপারে বর্তমান সংসদ সদস্য এডভোকেট শাহ জিকরুল আহমেদ খোকন বলেন, পানি উন্নয়ন বোর্ডের ২২ কোটি টাকা ব্যয়ে একটি প্রকল্প অনুমোদনের জন্য মন্ত্রণালয়ে পাঠানো হয়েছে। এই প্রকল্প অনুমোদন হলে বাইশমৌজা থেকে ধরাভাঙ্গা পর্যন্ত প্রায় ১০ কিমি. এলাকার নদী ভাঙন রোধের কাজ শুরু হবে।    গোবিন্দগঞ্জে ৮ বিএনপি নেতাকর্মী গ্রেপ্তার  স্টাফ রিপোর্টার, গাইবান্ধা থেকে: গাইবান্ধার গোবিন্দগঞ্জ উপজেলায় পুলিশের  গাড়িতে হামলা ও আওয়ামী লীগ সাধারণ সম্পাদককে মারপিটের ঘটনায় জড়িত থাকার অভিযোগে গতকাল বিকালে ৮ বিএনপি নেতাকর্মীকে গ্রেপ্তার করেছে গোবিন্দগঞ্জ থানা পুলিশ। গোবিন্দগঞ্জ থানার ওসি আবু আক্কাস জানান, উপজেলার গুমানীগঞ্জ ইউপি নির্বাচনোত্তর ২২শে জুন রাতে স্থানীয় চেয়ারম্যান প্রার্থী ফারুক হোসেনের সমর্থকরা পুলিশের গাড়িতে হামলা চালিয়ে ভাঙচুর করে। এ ঘটনায় জড়িতদের বিরুদ্ধে গোবিন্দগঞ্জ থানায় মামলা দায়ের করা হয়। গতকাল বিকালে ওই ইউনিয়নের বিজয়ী মেম্বার ও ইউনিয়ন আওয়ামী লীগের সাধারণ সম্পাদক রফিকুল ইসলাম তার ব্যক্তিগত কাজে ইউনিয়ন  পরিষদে যান। সেখানে ফারুক চেয়ারম্যানের সমর্থকরা তার ওপর হামলা চালায় এবং মারপিট করে। খবর পেয়ে গোবিন্দগঞ্জ থানা পুলিশ ঘটনাস্থলে উপস্থিত হয়ে উভয় ঘটনার সঙ্গে জড়িত ৮ বিএনপি নেতাকর্মীকে গ্রেপ্তার করে ।     আশুলিয়ায় ২৫ প্রার্থীকে জরিমানা  স্টাফ রিপোর্টার, সাভার থেকে: সাভারে শুক্রবার গভীর রাতে আচরণবিধি লঙ্ঘনের অভিযোগের ২৫ প্রার্থীকে এক লাখ ৭৫ হাজার টাকা জরিমানা করেছে ভ্রাম্যমাণ আদালত। ভ্রাম্যমাণ আদালতের নির্বাহী ম্যাজিস্ট্রেট জাহিদ হোসেন পনিরের নেতৃত্বে  অভিযানে অংশ নেন উপজেলা নির্বাচন কর্মকর্তা ও সাভার ইউনিয়ন পরিষদ নির্বাচনের রির্টানিং অফিসার মোহাম্মদ মোমিন মিয়া, ঢাকা জেলা সহকারী পুলিশ সুপার (এএসপি) শাহজাহান মিয়া।  এএসপি শাহজাহান মিয়া জানান, দেয়ালে পোস্টার ও বিভিন্ন স্থানে প্রার্থীদের ছবি সংবলিত স্টিকার, অর্থ বিতরণ, খাদ্য বিতরণসহ বিভিন্নভাবে নির্বাচনী আচরণবিধি ভঙ্গ করার কারণে আশুলিয়া ইউনিয়নের ৩জন চেয়ারম্যান ও ৯ জন সদস্য, পাথালিয়া ইউনিয়নের ৩ জন চেয়ারম্যান ও ৩ জন সদস্য এবং ইয়ারপুর ইউনিয়নের ৪ জন চেয়ারম্যান ও ৩ জন সদস্য প্রার্থীকে জরিমানা করেছে ভ্রাম্যমাণ  আদালত। তিনি জানান, চেয়ারম্যান প্রার্থী প্রত্যেককে ১০ হাজার টাকা ও সদস্য প্রার্থী প্রত্যেককে ৫ হাজার টাকা করে জরিমানা করা হয়েছে।    দুমকি জনতা কলেজে ছাত্রদলের মিছিলে ছাত্রলীগের হামলা, আহত ১০  দুমকি প্রতিনিধি: পটুয়াখালীর দুমকি জনতা ডিগ্রি কলেজে ছাত্রদলের মিছিলে হামলা চালিয়েছে ছাত্রলীগ। এতে ছাত্রদলের ১০ নেতাকর্মী আহত হয়। পুলিশ ঘটনাস্থল পরিদর্শন করেছে। গতকাল সাড়ে ১১টায় এইচএসসিতে নতুন ভর্তি হওয়া শিক্ষার্থীদের স্বাগত জানিয়ে ক্যাম্পাসে শুভেচ্ছা মিছিল বের  করে কলেজ শাখা ছাত্রলীগ। পরে কলেজ শাখা ছাত্রদল নেতা হোসাইনের নেতৃত্বে শুভেচ্ছা মিছিল বের করলে ছাত্রলীগ নেতা মিকু, শামীম খান, পিকু, মাসুদ, রুবেলের নেতৃত্বে ৫০-৬০ জন নেতাকর্মী হামলা চালায়। এ সময় মুখোমুখি সংঘর্ষে ছাত্রদলের হোসাইন, শামীম মৃধা, আতিক, মিরাজ, সানজুসহ ১০ নেতা আহত হয়। কলেজের অধ্যক্ষ মাজেদা বেগম জানান, কলেজে শান্তিপূর্ণ সহাবস্থান থাকা উচিত। এ জন্য আমরা আপ্রাণ চেষ্টা চালাচ্ছি। এ বিষয়ে খুব শিগগিরই ব্যবস্থা নিচ্ছেন বলেও তিনি জানান।    মনোহরগঞ্জে ডাকাতি  মনোহরগঞ্জ (কুমিল্লা) প্রতিনিধি: শুক্রবার গভীর রাতে কুমিল্লার মনোহরগঞ্জের দুর্গাপুর গ্রামে দুর্ধর্ষ ডাকাতির ঘটনা ঘটেছে। রাত আনুমানিক ২টার সময় ২৪-২৫ জনের একটি ডাকাতদল ঐ গ্রামের মিয়া বাড়ির আবুল কালামের ঘরের দরজা ভেঙে ভেতরে ঢুকে পড়ে। এ সময় ডাকাতরা আবুল কালাম ও তার স্ত্রী-কন্যাকে অস্ত্রের মুখে জিম্মি করে নগদ ২ লাখ টাকা, ২০ ভরি স্বর্ণ, মোবাইল সেটসহ প্রায় ১২ লাখ টাকার মালামাল লুট করে নিয়ে যায়।    নারায়ণগঞ্জে নাহিদ হত্যাকাণ্ড ১২ জনের বিরুদ্ধে মামলা, গ্রেপ্তার ১  স্টাফ রিপোর্টার, নারায়ণগঞ্জ থেকে: নারায়ণগঞ্জের ফতুল্লায় দুই সন্ত্রাসী গ্রুপের বিরোধে নাহিদ খুন হওয়ার ঘটনায় মামলা হয়েছে। নিহতের বাবা আ. ছাত্তার মিয়া বাদী হয়ে শুক্রবার রাতে সন্ত্রাসী খেলাফত হোসেন রাজুকে প্রধান আসামি করে ১২ জনের বিরুদ্ধে ফতুল্লা মডেল থানায় মামলাটি করেন। তবে মামলাটি রেকর্ড করার সময় পুলিশ অতি গোপনীয়তা রক্ষা করা হয়। মামলার এজাহার কপি স্থানীয় সাংবাদিকদের দেখতে দেয়া হয়নি। ফতুল্লা মডেল থানার ওসি আইনুল হক জানান, নিহতের বাবা মো. সাত্তার মিয়া শুক্রবার রাতে থানায় মামলা করেন। মামলায়  খেলাফত হোসেন রাজু, তার সহযোগী আবুল, মাসুম, দীন মোহাম্মদ, রনি, বিপ্লবসহ ১২ জনের নাম উল্লেখ ও অজ্ঞাত আরও ১০ জনকে আসামি করা হয়েছে। পুলিশ সাগর মিয়া নামের একজনকে গ্রেপ্তার করেছে। মামলার তদন্তকারী কর্মকর্তা ফতুল্লা মডেল থানার পরিদর্শক (তদন্ত) এমদাদ হোসেন জানান, গ্রেপ্তারকৃত সাগরকে ৫ দিনের রিমান্ড চেয়ে গতকাল শনিবার আদালতে পাঠানো হয়েছে। মামলার অন্য আসামিদের গ্রেপ্তারে পুলিশের অভিযান চলছে।  এদিকে নাহিদ হত্যাকাণ্ডের ঘটনার পর থেকে প্রতিশোধের নেশায় সন্ত্রাসী হিটলার বাহিনীর তৎপরতায় সাধারণ মানুষের মাঝে আতঙ্ক বিরাজ  করছে। তবে অপ্রীতিকর ঘটনা এড়াতে এলাকায় অতিরিক্ত পুলিশ মোতায়েন করা হয়েছে। পাশাপাশি রu200c্যাবও টহল দিচ্ছে।  উল্লেখ্য, বুধবার রাত ৮টার দিকে সন্ত্রাসী খেলাফত হোসেন রাজু ও তার সহযোগীরা পিলকুনির বাসা থেকে নাহিদকে ডেকে নিয়ে দাপা ব্যাংক কলোনি এলাকায় নিয়ে যায়। সেখানে নাহিদকে লাঠিসোটা, রড ও হকিস্টিক দিয়ে পিটিয়ে আহত করে সন্ত্রাসীরা। এ সময় নাহিদ বাঁচার জন্য চিৎকার করলেও সন্ত্রাসীদের ভয়ে কেউ এগিয়ে আসেনি। সন্ত্রাসীরা নাহিদকে মারাত্মক আহত করে রাস্তায় ফেলে রেখে যায়। পরে আশপাশের লোকজন নাহিদকে উদ্ধার করে নারায়ণগঞ্জ ২০০ শয্যার  হাসপাতালে নিয়ে গেলে রাত ৯টায় চিকিৎসকরা তাকে মৃত ঘোষণা করেন।    চুনারুঘাটে বর্ষণ ও বন্যা  চুনারুঘাট (হবিগঞ্জ) প্রতিনিধি: প্রবল বর্ষণ ও পাহাড়ি ঢলে চুনারুঘাটে বন্যা দেখা দিয়েছে। উপজেলার ৭টি ইউনিয়নের ৩০টি গ্রামের নিম্নাঞ্চল প্লাবিত হয়েছে। তলিয়ে গেছে রোপা আউশ ফসল ও পুকুর। এ অবস্থায় ৫ই জুলাই ইউপি নির্বাচন অনুষ্ঠান নিয়ে শঙ্কা দেখা দিয়েছে। গত বৃহস্পতিবার থেকে গতকাল পর্যন্ত বৃষ্টিপাত হওয়ায় সর্বত্রই বন্যা দেখা দিয়েছে। খোয়াই নদীর পানি বিপদসীমার ১২০  সেন্টিমিটার উপর দিয়ে প্রবাহিত হচ্ছে। উপজেলার গাজীপুর ইউপির টেকেরঘাট, চেকানগর, বড়ঝুম, জারুলিয়া, আহম্মদাবাদ ইউপির বনগাঁও, রাজার বাজার, রানীরকোর্ট, শানখলা ইউপির মহিমাউড়া, দিঘিরপাড়, মির্জাপুর, মিরাশী ইউপির রাজাকোনা, নালমুখ, পাইকপাড়া ইউপির নোয়াবাদ, বাঘমারা, দেওরগাছ ও সাটিয়াজুড়ি ইউনিয়নের ২০টি গ্রাম সহ চুনারুঘাট পৌর শহরের আমকান্দি, ধলাইরপার, চন্দনা, পাকুরিয়া, কাচুয়া এলাকার নিম্নাঞ্চল পানির নিচে তলিয়ে গেছে। গাজীপুর ইউনিয়নের গাজীনগর, আলীনগর, সুনাচং বাজার এলাকায় খোয়াই নদীর ভাঙন ঠেকাতে হবিগঞ্জ পানি উন্নয়ন বোর্ড বালির  বস্তা ফেলার কাজ করে যাচ্ছে।    কলারোয়া উপজেলায় হঠাৎ করে ভূমিধস  সাতক্ষীরা প্রতিনিধি: সাতক্ষীরার কলারোয়া উপজেলার দুটি গ্রামে হঠাৎ করে ভূমিধস দেখা দিয়েছে। এ কারণে এলাকার প্রায় ২০ হাজার নারী-পুরুষ ও শিশু রয়েছে আতঙ্কে। ভূমিধস প্রতিরোধে সরকারিভাবেও কোন উদ্যোগ নেয়া হয়নি। গতকাল কলারোয়া উপজেলা সদর থেকে ১৫ কিলোমিটার পূর্বে কামাররালি ও তরুলিয়া গ্রামে গিয়ে দেখা গেছে, বিস্তীর্ণ মাঠের উঁচু-নিচু জমিতে ভূমিধসের ফলে ছোট ও বড় গর্তের সৃষ্টি হয়েছে। কোন কোন স্থানে দুই  থেকে ১০ ফুট পর্যন্ত গভীর খাদের সৃষ্টি হয়েছে। কামাররালি গ্রামের ইউপি সদস্য আব্দুর রশিদ জানান, এক সপ্তাহ আগে থেকে তার এলাকায় ভূমিধস দেখা দেয়। দিন বাড়ার সঙ্গে সঙ্গে তা ব্যাপক আকার ধারণ করে। রাতের বেলায় এর আয়তন বৃদ্ধি পাচ্ছে। এর ফলে তাদের বাড়িঘর মাটির নিচে চলে যেতে পারে বলে আশঙ্কা করছেন। বিশেষ করে পাকা বাড়ির মালিকরা চরম আতঙ্কে রয়েছেন। দুটি গ্রামের ২০ হাজার মানুষ চরম আতঙ্কে দিন পার করছে। রাজশাহী বিশ্ববিদ্যালয়ের ভূতত্ত্ব বিভাগের প্রফেসর নিশান চন্দ্র দাস জানান, কয়েক শতাব্দী আগে ওই এলাকায় বড় ধরনের গাছ গাছালি  প্রাকৃতিক বিপর্যয়ের ফলে মাটির তলায় চাপা পড়ে। বর্তমানে তা কয়লায় পরিণত হয়ে সামান্য ভূমিকম্পের ফলে এ ধরনের ধস দেখা দিতে পারে।    ৩ মাস বন্ধের পর আশুগঞ্জ সার কারখানায় উৎপাদন শুরু  আশুগঞ্জ প্রতিনিধি: দীর্ঘ ৩ মাস বন্ধের পর ব্রাক্ষণবাড়িয়ার আশুগঞ্জ সার কারখানা গতকাল বিকাল ৫টায় ফের সার উৎপাদন শুরু হয়েছে। এতে করে বিসিআইসির দেয়া নির্ধারিত সময়ের অতিরিক্ত ১ মাস ৭ দিন বন্ধ থাকায় আড়াই কোটি টাকা মূল্যের প্রায় ৯২ কোটি টাকার উৎপাদন ক্ষতি হয়েছে। এছাড়া নির্ধারিত সময়ে  কারখানার উৎপাদন শুরু না হওয়ায় বিসিআইসির দেয়া ২০১০-২০১১ অর্থবছরের ৩ লাখ ৪০ হাজার টন লক্ষ্যমাত্রা অর্জনে ব্যর্থ হবে বলে জানায় কারখানা কর্তৃপক্ষ। কারখানার কারিগরি বিভাগ সূত্রে জানা যায়, প্রায় ১৫০ কোটি টাকা ব্যয় করে বৃহৎ একটি ওভারহোলিং কাজ করার জন্য গত ১লা এপ্রিল দেড় মাসের জন্য কারখানার উৎপাদন বন্ধ করা হয়। শতাধিক বিদেশী বিশেষজ্ঞ এবং অর্ধসহস্রাধিক দেশীয় দক্ষ ও অদক্ষ শ্রমিক কাজ করে নির্ধারিত সময়ের ১০ দিন পর গত ২৫শে মে ওভারহোলিংয়ের কাজ শেষ করে। কিন্তু গত এক মাস ৭ দিন যাবৎ কয়েক দফা চেষ্টা চালিয়ে আজ বিকালে ফের ইউরিয়া  সার উৎপাদন শুরু করতে সক্ষম হয়। প্রকৌশলীরা জানায়, কারখানার ইউরিয়া ও এ্যামোনিয়া প্ল্যান্টে নতুন করে একাধিক ত্রুটি দেখা দেয়ার কারণে উৎপাদনের কাছাকাছি গিয়েও আবার আগের অবস্থায় ফিরে আসতে হয়েছে। পরে বিদেশী প্রকৌশলীর সহায়তায় নতুন ত্রুটিগুলো মেরামত করে সার উৎপাদন শুরু করা সম্ভব হয়েছে।  এদিকে নামপ্রকাশ না করার শর্তে কারখানায় একাধিক প্রকৌশলী জানান, দেড় শ কোটি টাকা খরচ করে ওভারহোলিং কাজ করা হলেও নিম্নমানের যন্ত্রাংশ ব্যবহার করায় কারখানা চালু করতে নির্ধারিত সময়ের অতিরিক্ত ১ মাসেরও বেশি সময় লেগেছে। চলতি অর্থবছরে  বিসিআইসির উৎপাদন লক্ষ্যমাত্রা দেয়া হয় ৩ লাখ ৪০ হাজার টন। কারখানা এই পর্যন্ত উৎপাদন করেছে মাত্র ২ লাখ ৭০ হাজার টন। ফলে লক্ষ্যমাত্রা বাকি থাকে প্রায় ৭০ হাজার মেট্রিক টন। এতে করে বিসিআইসির দেয়া লক্ষ্যমাত্রা কারখানা কর্তৃপক্ষ অর্জন করতে পারেনি। বর্তমানে আমদানি করা সারসহ ব্যাগ ২০ হাজার টন ও খোলা সার ২৫ হাজার টন মজুত রয়েছে। কারখানার ব্যবস্থাপনা পরিচালক সুভাষ চন্দ্র সাহা জানান, ওভারহোলিং কাজ করার পর এ্যামোনিয়া ও ইউরিয়া প্ল্যান্টে নতুন করে কিছু ত্রুটি দেখা দেয়ায় যথাসময়ে উৎপাদন চালু করা সম্ভব হয়নি।    রাজারহাটে শিশুকে শ্বাসরোধ করে হত্যা  রাজারহাট (কুড়িগ্রাম) প্রতিনিধি: কুড়িগ্রামের রাজারহাটে এক শিশুকে শ্বাসরোধ করে হত্যা করেছে দুর্বৃত্তরা। এ ঘটনায় রাজারহাট থানায় একটি হত্যা মামলা দায়ের হয়েছে। এলাকাবাসী ও পুলিশ জানায়, উপজেলার সদর ইউপির দেবীচরণ গ্রামের ছবিরুল হকের কন্যা দেবীচরণ রেজিঃপ্রাথমিক বিদ্যালয়ের প্রথম শ্রেণীর ছাত্রী সুইটি বেগম (৭) কে দুর্বৃত্তরা শ্বাসরোধ করে হত্যা করে পার্শ্ববর্তী পাট ক্ষেতে লাশ ফেলে রেখে যায়। শুক্রবার দুপুর থেকে বাড়ির লোকজন সুইটিকে না  পেয়ে খোঁজাখুঁজি করতে থাকে। পরে ওই দিন সন্ধ্যা ৬টায় পাট ক্ষেতের পাশে তার লাশ পড়ে থাকতে দেখে পুলিশকে খবর দেয়। শুক্রবার রাতে সহকারী পুলিশ সুপার মধুসূদন রায় ঘটনাস্থলে গিয়ে লাশ থানায় নিয়ে এসে ময়নাতদন্তের জন্য কুড়িগ্রাম মর্গে প্রেরণ করেন। এ বিষয়ে রাজারহাট থানার অফিসার ইনচার্জ (ওসি) ছাদেকুল ইসলাম জানান, শিশুটিকে কে বা কারা হত্যা করে লাশ পাট ক্ষেতে রেখে পালিয়ে যায়। এ ঘটনায় শুক্রবার রাতে অজ্ঞাত কয়েক জনকে আসামি করে থানায় একটি হত্যা মামলা হয়েছে।    ইসলামকে বিকৃত করার ফল শুভ হবে না - চরমোনাই পীর  মুক্তাগাছা (ময়মনসিংহ) প্রতিনিধি: ইসলামী আন্দোলনের নায়েবে আমীর চরমোনাই পীর সৈয়দ ফয়জুল করীম বলেছেন, বর্তমান সরকার ইসলামকে বিকৃত করার চেষ্টা করছে। সরকারকে বলবো দয়া করে ইসলামকে বিকৃত করার চেষ্টা করবেন না। ইসলামকে বিকৃত করার চেষ্টা করলে মুসলমানদের যাঁতাকলে নিজেরাই বিকৃত হয়ে যাবেন। তিনি আরও বলেন, দুই নেত্রীকে আপনারা বারবার পরীক্ষা করে দেখেছেন তারা দেশের শান্তি দিতে পারেনি। দেশে শুধু ক্ষমতার পরিবর্তন হয়েছে কিন্তু মুসলমানদের ভাগ্যে কিছুই জোটেনি। ইসলামী আন্দোলনই মুসলমান তথা  দেশের শান্তি দিতে পারে। আগামী ১০ই জুলাই সারাদেশে সকাল-সন্ধ্যা হরতাল সফল করার আহ্বান জানিয়ে তিনি বলেন, সরকারের কানে প্রথমে নরম স্বরে আওয়াজ দিবো। যদি নরম স্বরে কাজ না হয় তবে গরম আওয়াজ দিতে বাধ্য হবো। তিনি গতকাল বিকালে মুক্তাগাছা পৌর সাধারণ পাঠাগার মুক্তমঞ্চে ওলামা ও সুধী সমাবেশে প্রধান অতিথির বক্তব্যে একথা বলেন। মুক্তাগাছা উপজেলা ইসলামী আন্দোলনের সহ-সভাপতি মাওলানা জাকির হোসেনের সভাপতিত্বে বক্তব্য রাখেন ইসলামী আন্দোলনের ময়মনসিংহ জেলা সভাপতি মুফতি গোলাম মাওলা, সাধারণ সম্পাদক মোশাররফ হোসেন, মাওলানা মাছুদুর রহমান,  আঃ হালিম প্রমুখ।     ছাত্রীকে যৌন হয়রানি দায়ে বকশীগঞ্জে গ্রেপ্তার ৩  বকশীগঞ্জ (জামালপুর) প্রতিনিধি: গতকাল সকালে বাড়ি থেকে মাদরাসায় যাওয়ার পথে এক ছাত্রীকে যৌন হয়রানি করার অপরাধে বকশীগঞ্জ থানার পুলিশ ৩ বখাটে যুবককে গ্রেপ্তার করেছে। পুলিশ জানায়, বকশীগঞ্জের কাঁঠালতলী দাখিল মাদরাসার অষ্টম শ্রেণীর জনৈক ছাত্রী গতকাল সকালে নিজ বাড়ি থেকে মাদরাসায় যাওয়ার পথে টুপকারচর দশানী ব্রিজ নামক স্থানে একই গ্রামের বখাটে বাবু (২০), ফরিদ (২৫) ও মেরুরচর গ্রামের সকাল মিয়া  (২০) ওঁৎপেতে থাকে। ওই ছাত্রী ঘটনাস্থলে আসামাত্র উল্লিখিত ৩ যুবক তার গতিরোধের পর অশালীন আচরণ করে। এই ঘটনায় নির্যাতিত ছাত্রী মাদরাসায় এসে শিক্ষক ও সহপাঠী শিক্ষার্থীদের কাছে বিচার দেয়। পরে ক্ষুব্ধ শিক্ষক ও শিক্ষার্থীরা ধাওয়া করে ওই তিন যুবককে আটকের পর পুলিশের কাছে সোপর্দ করে।    ভোলাহাটে বাল্যবিয়ের অপরাধে কাজীসহ ৩ জনের জরিমানা  ভোলাহাট (চাঁপাইনবাবগঞ্জ) প্রতিনিধি: ভোলাহাটে বাল্যবিয়ের অপরাধে ভ্রাম্যমাণ আদালত কাজীসহ ৩ জনের পৃথক ভাবে জরিমানা করেছে।  শুক্রবার উপজেলার ভোলাহাট গ্রামের মোবিউল ইসলামের ৭ম শ্রেণী পড়ুয়া মেয়ে মারুফা ইয়াসমিন কেয়ার একই গ্রামের রাইসুর ছেলে রুবেল আলী (২০)-এর সঙ্গে বিয়ে দিলে ভোলাহাট থানা পুলিশ বিয়ে রেজিস্ট্রার মাইনুল ইসলাম, বিয়ের দোয়া পড়ানো মৌলভী হাফেজ তোজাম্মেল হক ও মেয়ের পিতা মোবিউল ইসলামকে ভ্রাম্যমাণ আদালতে সোর্পদ করে। ভ্রাম্যমাণ আদালতের নির্বাহী ম্যাজিস্ট্রেট উপজেলা নির্বাহী অফিসার গোলাম আজম বাল্যবিয়ে পড়ানো ও রেজিস্ট্রির দায়ে কাজীকে ১ হাজার টাকা জরিমানা, পরবর্তীতে বাল্যবিয়ে না পড়ানো বা রেজিস্ট্রি না করার অঙ্গীকারপত্রে স্বাক্ষর করান।  মৌলভী বাল্যবিয়ে পড়ানো আইনগত অপরাধ স্বীকার করায় ৫শ টাকা এবং মেয়ের পিতাকে ৮শ টাকা জরিমানা করা হয়।    ঠাকুরগাঁও জেলা ছাত্রলীগের কমিটি বাতিলের দাবিতে মানববন্ধন, বিক্ষোভ  ঠাকুরগাঁও প্রতিনিধি: ঠাকুরগাঁও জেলা ছাত্রলীগের কমিটি বাতিলের দাবিতে ছাত্রলীগের একাংশ মানববন্ধন ও বিক্ষোভ মিছিল করেছে। গতকাল সকাল থেকে এই অংশের নেতা-কর্মীরা জেলা আওয়ামী লীগ অফিসে জড়ো হন। দুপুর ১২টায় তারা শহরের চৌরাস্তা মোড়ে মানববন্ধন করেন। ঘণ্টাব্যাপী এ কর্মসূচি শেষে বিক্ষোভ মিছিল  নিয়ে আওয়ামী লীগ অফিসে ফিরে যায়। এর আগের দিন রাত ৯টায় জেলা কমিটি বাতিলের দাবিতে মিছিল করে এবং ছাত্রলীগের কেন্দ্রীয় কমিটির সাবেক দপ্তর সম্পাদক কামরুল হাসান খোকনের কুশপুত্তলিকা দাহ করে ছাত্রলীগের নেতা পবিত্র মণ্ডল, আসাদুজ্জামান পুলক ও মিজানের নেতৃত্বে একাংশ। তাদের অভিযোগ, ছাত্রলীগের কেন্দ্রীয় কমিটির সাবেক ওই নেতা আর্থিক সুবিধা নিয়ে বর্তমান কমিটিতে বিবাহিত, অছাত্র ও ব্যবসায়ীদের ঠাঁই দিয়েছে। ৭ বছর পর গত বছরের ১২ই মে জেলা ছাত্রলীগের সম্মেলন হয়। এ বছর এপ্রিলে পূর্ণাঙ্গ কমিটি অনুমোদন দেয় কেন্দ্রীয় কমিটি। এ কমিটি  ঘোষণার পর ছাত্রলীগের একাংশ প্রতিবাদ করে আসছে।    রামগতি ও কমলনগর পানির নিচে  কমলনগর (লক্ষ্মীপুর) প্রতিনিধি: গত কয়েকদিনের টানা বর্ষণ ও মেঘনায় জোয়ারের পানি বৃদ্ধি পাওয়ায় লক্ষ্মীপুরের রামগতি ও কমলনগর উপজেলার মেঘনার উপকূলীয় এলাকাসহ নিম্নাঞ্চল প্লাবিত হয়ে ৫০ হাজার মানুষ পানিবন্দি হয়ে পড়েছে। পানি স্বাভাবিকের চেয়ে তিন থেকে চার ফুট বেড়ে যাওয়ায় জলোচ্ছ্বাসের সৃষ্টি হয়েছে। ভারি বর্ষণ ও জোয়ারের পানিতে ভেসে গেছে দুশতাধিক পুকুরের মাছ। পানির নিচে তলিয়ে গেছে কয়েক  হাজার একর ফসলি জমি। বিভিন্ন এলাকায় ভাঙা বেড়িবাঁধ সংস্কার না করায় নিম্নাঞ্চল ও চরাঞ্চলের মানুষ গৃহবন্দি হয়ে আছে। রামগতির বিচ্ছিন্ন দ্বীপ চরগজারিয়া ও তেলিরচরে মারাত্মক ঝুঁকির মধ্যে আটকা পড়েছে মানুষ ও তাদের গবাদিপশু গরু, মহিষ-ছাগল।    গাইবান্ধায় ওসির অপসারণ দাবিতে ঢাকা-রংপুর মহাসড়ক অবরোধ  স্টাফ রিপোর্টার, গাইবান্ধা থেকে: গাইবান্ধার গোবিন্দগঞ্জে হাইওয়ে থানার ওসি আবু সাইদের অপসারণ দাবিতে গতকাল সকাল ১১টা থেকে সোয়া ১২টা পর্যন্ত মোটর শ্রমিক ইউনিয়নের  শ্রমিকরা গোবিন্দগঞ্জের পান্তাপাড়া নামক স্থানে ঢাকা-রংপুর মহাসড়ক অবরোধ করে।   মোটর শ্রমিক ইউনিয়নের নেতা আব্দুর রাজ্জাক জানান, গত ৩০শে জুন ঢাকা-রংপুর মহাসড়কে দুটি ট্রাকের মুখোমুখি সংঘর্ষ হয়। গোপন সমঝোতার ভিত্তিতে গোবিন্দগঞ্জ হাইওয়ে পুলিশ টাকা নিয়ে দুর্ঘটনাকবলিত একটি ট্রাক ছেড়ে দিয়ে অপরটি আটক রাখে। পরে অন্য ট্রাকের মালিক এবং স্থানীয় শ্রমিকরা ওই ট্রাকটি ছেড়ে দেয়ার জন্য হাইওয়ে পুলিশের কাছে গেলে তারা শ্রমিকদের সঙ্গে দুর্ব্যবহার করে। এ ঘটনায় বিক্ষুব্ধ শ্রমিকরা দুর্নীতিবাজ হাইওয়ে থানার ওসি আবু সাইদের অপসারণ দাবিতে  গতকাল সকাল ১১টা থেকে ঢাকা-রংপুর মহাসড়কে অবরোধ করে। এ সময় রাস্তার দুই পাশে শ শ যানবাহন আটকা পড়ে। অবস্থা বেগতিক দেখে হাইওয়ে থানার ওসি আবু সাইদের সঙ্গে শ্রমিকদের আলোচনার পর শ্রমিকরা বেলা সোয়া ১২টার দিকে অবরোধ তুলে নেয়।    জাবি জাতীয়তাবাদী শিক্ষক ফোরামের বিবৃতি  জাবি প্রতিনিধি: তত্ত্বাবধায়ক সরকার ব্যবস্থা বিলুপ্তিসহ সংবিধানের পঞ্চদশ সংশোধনী বিল পাসের প্রতিবাদ জানিয়ে বিবৃতি দিয়েছে জাহাঙ্গীরনগর বিশ্ববিদ্যালয় জাতীয়তাবাদী শিক্ষক ফোরামের ৭৮ জন শিক্ষক।  গতকাল দেয়া ওই বিবৃতিতে তারা বলেন, আদালতের কাঁধে বন্দুক রেখে সরকার রাজনৈতিক স্বার্থ হাসিলের জন্য পূর্ণাঙ্গ রায় প্রকাশের আগেই একতরফাভাবে অবিশ্বাস্য দ্রুততা ও তড়িঘড়ি করে সংবিধান সংশোধন করে দেশকে সংঘাতের দিকে ঠেলে দিয়েছে। দলীয় সরকারের অধীনে নির্বাচন করে আওয়ামী লীগ পুনরায় ক্ষমতায় যাওয়ার স্বপ্ন দেখছে ও একদলীয় বাকশাল ব্যবস্থা পুনঃপ্রবর্তন করতে চাচ্ছে। নিরঙ্কুশ সংখ্যাগরিষ্ঠতা এবং গায়ের জোরে অনেক কিছু করা যায়। কিন্তু এর পরিণাম শুভ হয় না। আওয়ামী লীগের জন্য এটা বুমেরাং হতে পারে বলেও তারা বিবৃতিতে উল্লেখ করেছেন। বিবৃতি  দাতাদের মধ্যে রয়েছেন সাবেক উপাচার্য অধ্যাপক ড. খন্দকার মুস্তাহিদুর রহমান, অধ্যাপক একেএম গোলাম হোসেন, অধ্যাপক সৈয়দ মোহাম্মদ কামরুল আহসান, অধ্যাপক আবদুল লতিফ মাসুম, অধ্যাপক মো. শামছুল আলম সেলিম, অধ্যাপক সোহেল রানা, ড. মো. শরিফ উদ্দিন, ফারুক আহমেদ প্রমুখ।    ধামরাইয়ে ব্যবসায়ীর বাড়িতে ডাকাতি গুলিবিদ্ধ ১  ধামরাই (ঢাকা) প্রতিনিধি: ঢাকার ধামরাইয়ের বালিথা গ্রামে গত শুক্রবার গভীর রাতে এক ব্যবসায়ীর বাড়িতে দুর্ধর্ষ ডাকাতি হয়েছে। ডাকাতরা ওই বাড়ি থেকে ২ লাখ  টাকার মালামাল লুটে নেয়ার পর বোমা বিস্ফোরণ ও গুলিবর্ষণ করে। এতে বাড়ির গৃহকর্তা গুলিবিদ্ধ হন। ওইদিন রাত ১টার দিকে ২০-২৫ জনের একদল ডাকাত ধামরাইয়ের বালিথা গ্রামের ব্যবসায়ী আব্দুল আউয়ালের ঘরের দরজা ভেঙে ভেতরে প্রবেশ করে। এরপর ডাকাতরা বাড়ির আলমারি ও শোকেস ভেঙে নগদ ২০ হাজার টাকা, ৪ ভরি স্বর্ণ, মোবাইল সেটসহ প্রায় ২ লাখ টাকার মালামাল লুট করে নেয়। এ সময় বাড়ির গৃহকর্তা আব্দুল আউয়াল চিৎকার দিলে ডাকাতরা তার বুকে গুলি করে। এরপর বোমার বিস্ফোরণ ঘটিয়ে ডাকাতরা আতঙ্ক সৃষ্টি করে পালিয়ে যায়। গুলিবিদ্ধ ব্যবসায়ী আব্দুল আউয়ালকে ঢাকার  এ্যাপোলো হাসপাতালে ভর্তি করা হয়েছে।  এ ব্যাপারে ধামরাই থানার অফিসার ইনচার্জ নাসির আহম্মেদ সিকদার বলেন, ডাকাতির ঘটনায় থানায় মামলা হয়েছে। ডাকাতদের ধরার চেষ্টা চলছে।    লাখাইয়ে সংঘর্ষ উপজেলা আওয়ামী লীগের সাধারণ সম্পাদক সহ আহত ৫০  স্টাফ রিপোর্টার, হবিগঞ্জ থেকে: হবিগঞ্জের লাখাই উপজেলার পূর্ব সিংহ গ্রামে জমি সংক্রান্ত বিরোধের জের ধরে গত শুক্রবার সন্ধ্যায় দুদল গ্রামবাসীর মধ্যে সংঘর্ষে ইউপি চেয়ারম্যান ও উপজেলা আওয়ামী লীগের সাধারণ সম্পাদক মুশফিউল আলম  আজাদসহ অন্তত ৫০ জন আহত হয়েছে।  গুরুতর আহত ছফিল মিয়া (৪৮), বাদশা মিয়া (৪০), ইলিয়াছ মিয়া (৩৫), ইনছান মিয়া (৩০), আক্কল আলী (৬০), বজলু মিয়া (৪৫), জবলু মিয়া (৫০), আজিজুল হক (২৬), আব্দুল রহিম (২২) ও রফিক মিয়া (২৫), রুকু মিয়া (২৬), হেলেনা খাতুন (২৭), আছমা বেগম (৩০), রহমত আলী (৫৫), শাহ জুলাল (২২), ইব্রাহিম (২৪), সাজিদ মিয়া (২৫), তছকির মিয়া (১৮), মিলন মিয়া (২২) কে হবিগঞ্জ সদর আধুনিক হাসপাতালে ভর্তি করা হয়েছে।  লাখাই থানার অফিসার ইনচার্জ নিজামুল হক চৌধুরী জানান, গ্রামের আক্কল আলী (৬০) ও মোমিন মিয়া (২৬)-এর  মাঝে জমি সংক্রান্ত বিরোধ ছিল। বিকাল ৫টায় স্থানীয় পূর্ব সিংহ গ্রাম বেসরকারি প্রাথমিক বিদ্যালয়ে স্থানীয় করাব ইউপি চেয়ারম্যান মুশফিউল আলম আজাদের উপস্থিতিতে সালিশ বসে। সন্ধ্যা সাড়ে ৭টার দিকে সালিশ নিষ্পত্তি হবার আগেই উভয় পক্ষ লাঠিসোটা নিয়ে সংঘর্ষে লিপ্ত হয়।    বরিশালে অটোরিকশা চালকদের আন্দোলনের হুমকি  স্টাফ রিপোর্টার, বরিশাল থেকে: বিদ্যুৎ অপচয়ের অজুহাতে অটোরিকশা বন্ধের প্রতিবাদে আন্দোলনের হুমকি দিয়েছে বরিশাল অটোরিকশা মালিক কল্যাণ সমিতি। গতকাল বরিশাল  প্রেস ক্লাবে কল্যাণ সমিতির এক সাংবাদিক সম্মেলনে বলা হয়, সরকার এ সিদ্ধান্ত প্রত্যাহার না করলে তারা আইনি পদক্ষেপ নেবেন এবং মানববন্ধন কর্মসূচি পালন করবেন। সংবাদ সম্মেলনে লিখিত বক্তব্য পাঠ করেন অটোরিকশা মালিক কল্যাণ সমিতির সভাপতি আঃ হালিম। সংবাদ সম্মেলনে বলা হয়, বরিশালে লাইসেন্সকৃত ব্যাটারিচালিত অটোরিকশা রয়েছে ১ হাজার ২৯২টি। ব্যাটারি চার্জ দিতে প্রতিদিন বিদ্যুৎ খরচ হয় মাত্র পৌনে ১ মেগাওয়াট। অন্যদিকে বরিশালে প্রতিদিন বিদ্যুতের চাহিদা হচ্ছে ৭০ মেগাওয়াট। তার বিপরীতে জাতীয় গ্রিড থেকে পাওয়া যাচ্ছে ৩২ থেকে ৩৫  মেগাওয়াট। তাই অটোরিকশা বন্ধ করে দেয়া হলেই বরিশালে বিদ্যুৎ সঙ্কটের সমাধান হবে এমন নিশ্চয়তা কিসের? অটোরিকশা মালিক-শ্রমিকরা বলেন, এ পেশার সঙ্গে মালিক-চালক ও তাদের পরিবার মিলিয়ে প্রায় ১০ হাজার মানুষের রুটি-রুজি জড়িত। অটোরিকশা চালানো বন্ধ করে দেয়া হলেই সংশ্লিষ্ট পরিবারগুলো পথে বসার উপক্রম হবে।    চট্টগ্রামে প্রবল বৃষ্টিতে দুর্ভোগ  স্টাফ রিপোর্টার, চট্টগ্রাম থেকে: চট্টগ্রামে গত কয়েক দিনের টানা বৃষ্টিতে জনজীবনে চরম দুর্ভোগ নেমে এসেছে। ভারি বর্ষণে নগরীর বিভন্ন  এলাকা পানিতে তলীয় গেছে। বাসা-বাড়ি, মার্কেট, দোকানপাটে পানি ঢুকে পড়ায় লোকজন পানিবন্দি হয়ে পড়েন।    বাজেট ঘোষণা  রহনপুর পৌরসভা  গোমস্তাপুর (চাঁপাইনবাবগঞ্জ) প্রতিনিধি: রহনপুর পৌরসভার আগামী ২০১১-১২ অর্থবছরের নতুন কোন করারোপ ছাড়াই ৮ কোটি ৭২ লাখ ৬৮ হাজার ৯০১ টাকার বাজেট ঘোষণা করা হয়েছে।  মঙ্গলবার বিকালে পৌর চত্বরে আয়োজিত এক অনুষ্ঠানে বাজেট পেশ করেন পৌর মেয়র গোলাম মোস্তফা বিশ্বাস। অনুষ্ঠানে বক্তব্য রাখেন ইউএনও সাজ্জাদুল হাসান, পৌর সচিব রেজাউল  করিম, কাউন্সিলর মোসলেহউদ্দিন বিশ্বাস বাবু, আশরাফুল ইসলাম, রফিকুল ইসলাম খান প্রমুখ। প্রস্তাবিত বাজেটে প্রারম্ভিক স্থিতিসহ মোট আয় ধরা হয়েছে ৮ কোটি ৮১ লাখ ৮৫ হাজার ৯২৯ টাকা। সমাপনী স্থিতিসহ মোট ব্যয় ধরা হয়েছে ৮ কোটি ৭২ লাখ ৬৮ হাজার ৯০১ টাকা । মোট রাজস্ব আয় ধরা হয়েছে ২ কোটি ৮ লাখ ৭৩ হাজার ৩০৮ টাকা এবং ব্যয় ধরা হয়েছে ২ কোটি ৪ লাখ ১৪ হাজার ৩৯৪ টাকা । উন্নয়ন খাতে মোট আয় ধরা হয়েছে ৬ কোটি ১০ লাখ টাকা এবং ব্যয় ধরা হয়েছে ৬ কোটি ৬৮ লাখ ৫৪ হাজার ৫০৭ টাকা।    বোয়ালমারী পৌরসভা  বোয়ালমারী প্রতিনিধি:  বোয়ালমারী পৌরসভার ২০১১-১২ অর্থবছরের জন্য সোমবার পৌর মেয়র আ. শুকুর শেখ ৩৫ কোটি ৪৩ লাখ ৯১ হাজার ১৮১ টাকার বাজেট ঘোষণা করেন। বাজেট ঘোষণা অনুষ্ঠানে কাউন্সিলর, সংরক্ষিত মহিলা কাউন্সিলর এবং উপজেলার বিভিন্ন রাজনৈতিক দলের নেতারা উপস্থিত ছিলেন।    নবীনগর পৌরসভা  নবীনগর (ব্রাহ্মণবাড়িয়া) প্রতিনিধি: নবীনগর পৌরসভার ২০১১-১২ অর্থবছরের ১৬ কোটি ৩২ লাখ ৯৫ হাজার ৪৬৭ টাকা বাজেট ঘোষণা করা হয়েছে। গত বৃহস্পতিবার পৌরসভা প্রাঙ্গণে এক অনাড়ম্বর অনুষ্ঠানের মধ্য দিয়ে পৌর প্রশাসক সামছুল ইসলাম মেহেদী এ বাজেট ঘোষণা করেন। বাজেট  ঘোষণার পরপর প্রশাসকের সভাপতিত্বে পৌরসচিব মাহফুজুর রহমান অনুষ্ঠানে উপস্থিত সুধীজন, গণ্যমান্য ব্যক্তিবর্গ ও সাংবাদিকদের সম্মুখে বাজেটের বিস্তারিত বিষয় তুলে ধরেন। বাজেটে রাজস্ব খাতে আয় ধরা হয়েছে ৩ কোটি ৩০ লাখ ৪৮ হাজার ৫০৪ টাকা, উন্নয়ন খাতে আয় ধরা হয়েছে ১৩ কোটি ২ লাখ ৪৬ হাজার ৯৬২ টাকা, মোট আয় ১৬ কোটি ৩২ লাখ ৯৫ হাজার ৪৬৭ টাকা। এবং রাজস্ব খাতে ব্যয় ধরা হয় ২ কোটি ৫৫ লাখ ৭৫ হাজার ২০৫ টাকা ও উন্নয়ন খাতে ব্যায় ১১ কোটি ৬০ লাখ টাকা, মোট ব্যয় ধরা হয়েছে ১৪ কোটি ১৫ লাখ ৭৫ হাজার ২০৫ টাকা। সমাপনী উদ্বৃত্ত রাখা হয়েছে রাজস্ব  খাতে ৭৪ লাখ ৭৩ হাজার ২৯৯ টাকা, উন্নয়ন খাতে ১ কোটি ৪২ লাখ ৪৬ হাজার ৯৬২ টাকা, মোট ২ কোটি ১৭ লাখ ২০ হাজার ২৬২ টাকা।    গলাচিপা পৌরসভা  গলাচিপা (পটুয়াখালী) প্রতিনিধি: গলাচিপা পৌরসভার ৩১ কোটি ২৫ লাখ ৩৫ হাজার টাকার বাজেট ঘোষণা করেন মেয়র হাজী আ. ওহাব খলিফা। গত বৃহস্পতিবার সকাল ১০টায় গলাচিপা পৌরসভার নতুন ভবনের সভাকক্ষে আয়োজিত এক সভায় এ বাজেট ঘোষণা করা হয়। ২০১১-১২ সালের স্থিতি ৬৪ কোটি ১৯ লাখ ৬৬১ টাকাসহ নিজস্ব রাজস্ব ১ কোটি ৪৮ লাখ ৮৫ হাজার ২৪৯ টাকা, পানি সরবরাহ শাখায় ৪৬ লাখ ১০ হাজার ৫০০ টাকা, উন্নয়ন  সহায়তা খাতে ২৭ কোটি ৫০ লাখ টাকা, প্রকল্প খাতে বিএমডিএফ খাতে ১ কোটি এবং গলাচিপা পৌরসভা, বাংলাদেশ ফ্লাকস্ট্যাড মিউনিসিপ্যালিটি, নরওয়ে প্রকল্প খাতে ১৬ লাখ ২০ হাজার সম্ভাব্য আয় নির্ধারণ করে মোট ৩১ কোটি ২৫ লাখ ৪১০ টাকার বাজেট ঘোষণা করা হয়। এতে সম্ভাব্য ব্যয় ৩০ কোটি ৬১ লাখ ১৫ হাজার ৭৪৯ টাকা ধরা হয়। এ সভায় হাজী আঃ ওহাব খলিফার সভাপতিত্বে প্রধান অতিথি ছিলেন, গলাচিপা উপজেলা চেয়ারম্যান হারুন-অর রশিদ। অন্যান্যদের মধ্যে উপস্থিত ছিলেন, উপজেলা আওয়ামী লীগ সহ-সভাপতি সন্তোষ কুমার দে, বিভিন্ন ওয়ার্ড কাউন্সিলর ও এলাকার  গণ্যমান্য ব্যক্তিরা উপস্থিত ছিলেন।    দিনাজপুর পৌরসভা  স্টাফ রিপোর্টার, দিনাজপুর থেকে: নতুন করারোপ ছাড়াই উন্নয়ন খাতে সর্বোচ্চ ব্যয় ধরে ৩৯ লাখ ৪৯ হাজার ৬৪০ টাকা উদ্বৃত্ত রেখে ২০১১-১২ অর্থবছরে ৪৫ কোটি ৮৬ লাখ ৮৬ হাজার ৪৫৭ টাকা বাজেট ঘোষণা করেছে দিনাজপুর পৌরসভা। দিনাজপুর পৌরসভার ফাতেহুল আলম মিলনায়তনে গতকাল উপস্থিত পৌর কাউন্সিলর, সাংবাদিক ও সুধীজনদের সামনে পৌর মেয়র সৈয়দ জাহাঙ্গীর আলম এ বাজেট উপস্থাপন করেন। বাজেটে উন্নয়ন খাতে সর্বোচ্চ ব্যয় ধরা হয়েছে ৩২ কোটি ১৮ লাখ টাকা। বাজেট অধিবেশনে পৌরসভার নির্বাহী  প্রকৌশলী নজরুল ইসলাম, সাংবাদিক শাহ্u200c আলম শাহী, কামরুল হুদা দুলাল, ওয়াহেদুল ইসলাম, আহসানুল আলম সাথী, সালাউদ্দীন আহমেদসহ অন্যরা বক্তব্য রাখেন। শহরে বিশুদ্ধ পানি সরবরাহ ও শিশু স্বাস্থ্যসেবা নিশ্চিতকরণ, শহর সৌন্দর্যবর্ধন, শিশুপার্ক-রাস্তাঘাট, ব্রিজ-কালভার্ট উন্নয়ন, যানজট নিরসনসহ বিভিন্ন উন্নয়ন ও সেবামূলক কাজের অগ্রাধিকার দেয়া হয় বাজেটে।    সাঁথিয়া পৌরসভা  সাঁথিয়া (পাবনা) প্রতিনিধি: সাঁথিয়া পৌরসভার ২০১১-১২ অর্থবছরের ২৫ কোটি ৭ লাখ ৩৭ হাজার ৬৯২ টাকার বাজেট ঘোষণা করা হয়েছে। গত বৃহস্পতিবার পৌর মেয়র  মিরাজুল ইসলাম পৌরসভা কক্ষে এই বাজেট ঘোষণা করেন। বাজেটে রাজস্ব খাতে আয় ধরা হয়েছে ১ কোটি ৮৪ লাখ ৩৫ হাজার ৯৩০ টাকা। এবং ব্যয় ধরা হয়েছে ১ কোটি ৮০ লাখ ৯০ হাজার টাকা। সরকারি অনুদান হিসেবে আয় ধরা হয়েছে ২০ কোটি ৫৬ লাখ ৮৫ হাজার ৯৩০ টাকা এবং ব্যয় ধরা হয়েছে ২০ কোটি ৪৯ লাখ ৪০ হাজার টাকা। উদ্বৃত্ত ধরা হয়েছে ৪ কোটি ৫৭ লাখ ৯৭ হাজার ৬৯২ টাকা। বাজেট ঘোষণার সময় পৌরসভার ভারপ্রাপ্ত সচিব আলমগীর হোসেন, ভারপ্রাপ্ত হিসাবরক্ষক মনসুর আলম, কাউন্সিলরবৃন্দ, সাংবাদিক ও সুধীমণ্ডলীগণ উপস্থিত ছিলেন। বাজেটে নতুন কোন করারোপ করা হয়নি।    মৌলভীবাজার পৌরসভা  স্টাফ রিপোর্টার, মৌলভীবাজার থেকে: নতুন কোন করারোপ ছাড়াই মৌলভীবাজার পৌরসভার ২০১১-১২ অর্থবছরের বাজেট ঘোষিত হয়েছে। গত বৃহস্পতিবার দুপুরে পৌর মিলনায়তনে ৩৮ কোটি ৫ লাখ ১৫ হাজার ৩৭৬ টাকার বাজেট ঘোষণা করেন মৌলভীবাজার পৌরসভার মেয়র ফয়জুল করিম ময়ুন। এতে বক্তব্য রাখেন প্যানেল মেয়র মনবীর রায় মঞ্জু, আবুল হোসেন প্রমুখ।    ইসলামী বিশ্ববিদ্যালয়  ইবি থেকে সংবাদদাতা: ইসলামী বিশ্ববিদ্যালয়ের ২১২তম সিন্ডিকেট সভায় ২০১১-১২ অর্থবছরের বাজেট পাস করা হয়েছে। বিশ্ববিদ্যালয় মঞ্জুরি কমিশনের  (ইউজিসি) নিকট ৫৭.৪৫ কোটি টাকা চেয়ে বাজেট পেশ করা হয়েছিল। বিশ্ববিদ্যালয় মঞ্জুরি কমিশন যাচাই-বাছাই করে ৪৩ কোটি ৪০ লাখ টাকা অনুমোদন দেয়। এবারের বাজেটেও বেতন ভাতাদি ও পেনশন খাতে সর্বোচ্চ বরাদ্দ দেয়া হয়েছে। এ খাতে ব্যয় হিসাবে ৩২ কোটি ৭৫ লাখ টাকা বরাদ্দ দেয়া হয়েছে। এছাড়া সরবরাহ ও সেবা (সাধারণ আনুষঙ্গিক) খাতে ৬ কোটি ২০ লাখ টাকা, সরবরাহ ও সেবা (শিক্ষা আনুষঙ্গিক) খাতে ৩ কোটি ৬০ লাখ টাকা, মেরামত-সংরক্ষণ ও রক্ষণাবেক্ষণ খাতে ৩৫ লাখ টাকা, সম্পদ সংগ্রহ ও ক্রয় খাতে ৫০ লাখ ও অন্যান্য খাতে ১০ কোটি ৬৫ লাখ টাকা বরাদ্দ দেয়া  হয়েছে।  এদিকে এবার বিশ্ববিদ্যালয়ের ইতিহাসে সর্বোচ্চ বাজেট পাস করা হলেও উপেক্ষিত হয়েছে গবেষণা খাত। এ খাতে বরাদ্দ দেয়া হয়েছে মাত্র ৫ লাখ টাকা। বিশ্ববিদ্যালয় শিক্ষা ও গবেষণার সর্বোচ্চ বিদ্যাপীঠ হওয়া সত্ত্বেও বাজেটে গবেষণা খাতকে মূল্যায়ন করা হয়নি।    নালিতাবাড়ী পৌরসভা  নালিতাবাড়ি প্রতিনিধি: গত বুধবার দুপুরে শেরপুরের নালিতাবাড়ী পৌরসভার ২০১১-১২ অর্থবছরের প্রস্তাবিত বাজেট ঘোষণা করা হয়েছে।  শহরের পাবলিক হলে নালিতাবাড়ী পৌরসভার মেয়র আনোয়ার হোসেন অনুষ্ঠানিকভাবে ৬ লাখ ২ হাজার ৮৬৮ টাকা উদ্বৃত্ত রেখে  ৮ কোটি ৯৮ লাখ ৪৮ হাজার ৬৬৮ টাকার বাজেট ঘোষণা করেন। এখানে মোট ব্যয় ধরা হয়েছে ৮ কোটি ৯২ লাখ ৪৫ হাজার ৮শ টাকা। মেয়র আনোয়ার হোসেনের সভাপতিত্বে বাজেট অনুষ্ঠানে বিশেষ অতিথি হিসাবে বক্তব্য রাখেন, উপজেলা আওয়ামী লীগের সভাপতি সাবেক মেয়র আব্দুল হালিম উকিল, উপজেলা বিএনপির সভাপতি নূরুল আমিন, প্যানেল মেয়র কমিশনার নজরুল ইসলাম। এছাড়াও নালিতাবাড়ী প্রেস ক্লাবের সভাপতি সামেদুল ইসলাম তালুকদার, সহ-সভাপতি মাহফুজুর রহমান সোহাগ, পৌরসভার সচিব আঃ ওয়াদুদ, কাউন্সিলর জহিরুল ইসলাম, বাবলু, বিদ্যুৎসহ প্রমুখ ব্যক্তিবর্গ উপস্থিত ছিলেন।      কোটালীপাড়া পৌরসভা  কোটালীপাড়া প্রতিনিধি: গোপালগঞ্জের কোটালীপাড়া পৌরসভার ২০১১-২০১২ অর্থবছরের বাজেট ঘোষণা করা হয়েছে। বৃহস্পতিবার সকাল ১১টায় পৌরসভা কার্যালয়ের সম্মেলন কক্ষে পৌর মেয়র এইচ এম অহিদুল ইসলাম এ বাজেট ঘোষণা করেন। ২২ কোটি ১৫ লাখ ৫ হাজার টাকার বাজেট ঘোষণা করা হয়েছে। বাজেটে রাজস্ব আয় ধরা হয়েছে ১ কোটি ১৫ লাখ ৫ হাজার টাকা, ব্যয় ১ কোটি ১৩ লাখ ৯০ হাজার টাকা। রাজস্ব উদ্বৃত্ত দেখানো হয়েছে ১ লাখ ১৫ হাজার টাকা। সাধারণ উন্নয়ন ৫ কোটি টাকা, গুরুত্বপূর্ণ ১৯টি পৌরসভার অবকাঠামো উন্নয়ন প্রকল্প  ১৬ কোটি টাকা।  বাজেট ঘোষণা অনুষ্ঠানে প্রধান অতিথি ছিলেন উপজেলা চেয়ারম্যান বিমল কৃষ্ণ বিশ্বাস, বিশেষ অতিথি ছিলেন উপজেলা নির্বাহী কর্মকর্তা কবির মাহমুদ, থানার ভারপ্রাপ্ত কর্মকর্তা তোতা মিয়া, উপজেলা আওয়ামী লীগের যুগ্ম সাধারণ সম্পাদক ও সাবেক ইউপি চেয়ারম্যান গোলাম কিবরিয়া দাড়িয়া। এ সময় পৌর কাউন্সিলর, গণ্যমান্য ব্যক্তিবর্গ, সাংবাদিক ও পৌর কর্মকর্তা-কর্মচারীরা উপস্থিত ছিলেন।    ঝালকাঠি পৌরসভা  ঝালকাঠি প্রতিনিধি: ঝালকাঠি পৌরসভার ২০১১-১২ অর্থবছরের বাজেট ঘোষণা করা হয়েছে। প্রস্তাবিত বাজেটে বরাদ্দ  ধরা হয়েছে ২৫ কোটি ৬৫ লাখ ৮৬ হাজার ৬০৫ টাকা। বাজেটে মোট ব্যয় ধরা হয়েছে ২৪ কোটি ৯৭ লাখ ৭৪ হাজার ৩২০ টাকা। উদ্বৃত্ত দেখানো হয়েছে ৬৮ লাখ ১২ হাজার ২৮৫ টাকা। গত বৃহস্পতিবার দুপুরে শহরের একটি কমিউনিটি সেন্টারে এ বাজেট ঘোষণা করেন ঝালকাঠি পৌর মেয়র আফজাল হোসেন। বাজেট ঘোষণা অনুষ্ঠানে বক্তব্য রাখেন জেলা প্রশাসক অশোক কুমার বিশ্বাস, পুলিশ সুপার মো. মজিদ আলী, অতিরিক্ত জেলা প্রশাসক মো. হিরুজ্জামান, জেলা আওয়ামী লীগের সভাপতি সরদার মো. শাহ আলম, সাধারণ সম্পাদক অ্যাডভোকেট খান সাইফুল্লাহ পনির, পৌর সচিব হুমায়ুন কবির প্রমুখ।    নবীনগর পৌরসভা  নবীনগর (ব্রাহ্মণবাড়িয়া) প্রতিনিধি: ব্রাহ্মণবাড়িয়ার নবীনগর পৌরসভার ২০১১-১২ অর্থবছরে সাড়ে ১৬ কোটি টাকার বাজেট ঘোষণা করা হয়েছে। গত বৃহস্পতিবার দুপুরে পৌরসভা কার্যালয়ে পৌর প্রশাসক ও উপজেলা নির্বাহী কর্মকর্তা সামছুল ইসলাম মেহেদী এ বাজেট ঘোষণা করে। বাজেটে রাজস্ব ও উন্নয়ন খাতে সাড়ে ১৬ কোটি টাকা আয় ও সোয়া ১৪ কোটি টাকা ব্যয় ধরা হয়েছে। উদ্বৃত্ত ধরা হয় সোয়া ২ কোটি টাকা। বাজেট অনুষ্ঠানে উপজেলা চেয়ারম্যান আলহাজ জিয়াউল সরকার, নির্বাহী প্রকৌশলী নজরুল ইসলাম, সচিব মাহফুজ রহমান, ওসি মিজনুর রহমান,  মুক্তিযোদ্ধা কমান্ডার শামছুল আলম, আওয়ামী লীগ নেতা শেখ নুরুল ইসলাম, জহির উদ্দিন চৌধুরী সাহান, নবীনগর পূর্ব ইউনিয়ন পরিষদ চেয়ারম্যান আবুল খায়ের সহ সাংবাদিক ও সুধীজন উপস্থিত ছিলেন।    পটুয়াখালী পৌরসভা  পটুয়াখালী প্রতিনিধি: নতুন কোন করারোপ ছাড়াই পটুয়াখালী পৌরসভার ২০১১-২০১২ অর্থবছরের ৬৬ কোটি ৫৮ লাখ ৬৩ হাজার ৭৮৫ টাকার বাজেট ঘোষণা করা হয়েছে। গত বৃহস্পতিবার সকাল ১১টায় পৌরসভা মিলনায়তনে এক সংবাদ সম্মেলনে পৌর মেয়র ডা. মো. শফিকুল ইসলাম এ বাজেট ঘোষণা করেন। বাজেটে ৬৩ কোটি ১২ লাখ ৯১ হাজার টাকা ব্যয় ধরা হয়েছে।  প্রকল্প খাতে আয় ধরা হয়েছে ৫২ লাখ ১০ হাজার টাকা। স্থিতি রাখা হয়েছে ২ কোটি ২৬ লাখ ২১ হাজার ২৮৫ টাকা। এ সময় উপস্থিত ছিলেন পটুয়াখালী প্রেসক্লাবের নবনির্বাচিত সভাপতি এডভোকেট আলমগীর হোসেন, সদর উপজেলা চেয়ারম্যান সুলতান আহাম্মেদ মৃধা, পৌর কাউন্সিলর সহ পৌরসভার বিশিষ্ট ব্যক্তিবর্গ।    চাঁদপুর ইউনিয়ন  ঝিনাইদহ প্রতিনিধি: ঝিনাইদহের হরিণাকুণ্ডু উপজেলার চাঁদপুর ইউনিয়নের ২০১১-২০১২ অর্থবছরের বাজেট ঘোষণা করা হয়েছে। গত বৃহস্পতিবার দুপুরে ইউনিয়ন পরিষদ ভবনে চেয়ারম্যান এমএ মজিদ ২৮ লাখ ৮ হাজার ৪শ ৪০ টাকার এ  বাজেট ঘোষণা করেন। বাজেটে গ্রামের কাঁচা রাস্তা উন্নয়ন, রাস্তা মেরামত ও পানি নিষ্কাশনে সবচেয়ে বেশি বরাদ্দ দেয়া হয়েছে। এ উপলক্ষে আয়োজিত এক অনুষ্ঠানে ইউনিয়নের সচিব, কর্মকর্তা-কর্মচারী, ইউপি সদস্য, সাংবাদিক ও সুশীল সমাজের প্রতিনিধিরা উপস্থিত ছিলেন।